b'\n_START_ARTICLE_\nSuodin (valokuvaus)\n_START_SECTION_\nSuojalasi\n_START_PARAGRAPH_\nSuojalasi ei ole varsinainen suodin. Suojalasilla tarkoitetaan objektiivin etummaista linssielementti\xc3\xa4 suojaamaan tarkoitettua lasia, jonka tarkoituksena ei ole vaikuttaa tallennettavaan lopulliseen kuvaan. Suojalasin tarkoituksena on yksinomaan suojata objektiivin etummaista linssielementti\xc3\xa4 naarmuilta ja lialta.\n_START_SECTION_\nV\xc3\xa4risuodin\n_START_PARAGRAPH_\nV\xc3\xa4rivalokuvauksessa ja varsinkin digitaalisen valokuvauksen ja digitaalisen j\xc3\xa4lkik\xc3\xa4sittelyn aikakautena tasav\xc3\xa4risten v\xc3\xa4risuotimien k\xc3\xa4ytt\xc3\xb6 on v\xc3\xa4hentynyt kuvaustilanteessa. Nyky\xc3\xa4\xc3\xa4n sama vaikutus voidaan saada aikaan helpommin kuvank\xc3\xa4sittelyn avulla._NEWLINE_Mustavalkoisessa filmivalokuvauksessa erilaisilla v\xc3\xa4risuotimilla on oma vaikutuksensa valokuvien lopulliseen ulkoasuun, korostaen tiettyj\xc3\xa4 v\xc3\xa4rej\xc3\xa4 ja heikent\xc3\xa4en muita. Keltainen suodin korostaa sinisi\xc3\xa4 ja valkoisia s\xc3\xa4vyj\xc3\xa4, kuten taivasta ja pilvi\xc3\xa4, samoin kuin punainen suodin, jonka vaikutus on viel\xc3\xa4 dramaattisempi. Vihre\xc3\xa4 suodin korostaa esimerkiksi puita ja kasvillisuutta.\n_START_SECTION_\nUltravioletti (UV 0)\n_START_PARAGRAPH_\nUltraviolettisuodin on v\xc3\xa4rit\xc3\xb6n, tavalliselta lasilta n\xc3\xa4ytt\xc3\xa4v\xc3\xa4 suodin. Se v\xc3\xa4hent\xc3\xa4\xc3\xa4 filmille tai kennolle p\xc3\xa4\xc3\xa4sev\xc3\xa4n ultraviolettivalon m\xc3\xa4\xc3\xa4r\xc3\xa4\xc3\xa4, jonka katsotaan esimerkiksi korkealla vuoristossa tai aavalla merell\xc3\xa4 pehment\xc3\xa4v\xc3\xa4n v\xc3\xa4rikontrastia. Yleisesti ultraviolettisuotimia k\xc3\xa4ytet\xc3\xa4\xc3\xa4n kuitenkin suojaamaan objektiivin etummaista linssielementti\xc3\xa4 suojalasin tavoin.\n_START_SECTION_\nP\xc3\xa4iv\xc3\xa4nvalo (Skylight 1A/B)\n_START_PARAGRAPH_\nP\xc3\xa4iv\xc3\xa4nvalosuodin on ultraviolettisuodinta vastaava suodin. Ulkon\xc3\xa4\xc3\xb6llisesti suodin n\xc3\xa4ytt\xc3\xa4\xc3\xa4 ultraviolettisuotimelta, mutta on v\xc3\xa4rilt\xc3\xa4\xc3\xa4n hailakan oranssi tai vaaleanpunainen. _NEWLINE_Kuten ultraviolettisuodinkin, p\xc3\xa4iv\xc3\xa4nvalosuodin poistaa ultraviolettis\xc3\xa4teilyn mahdollisesti tuomia pehmentymi\xc3\xa4 kuvien v\xc3\xa4rikontrastissa. _NEWLINE_Toisin kuin ultraviolettisuodin, p\xc3\xa4iv\xc3\xa4nvalosuodin v\xc3\xa4hent\xc3\xa4\xc3\xa4 kuvan v\xc3\xa4ril\xc3\xa4mp\xc3\xb6tilaa, mik\xc3\xa4 on omiaan tekem\xc3\xa4\xc3\xa4n esimerkiksi kalpean ihon l\xc3\xa4mpim\xc3\xa4mm\xc3\xa4n oloiseksi (v\xc3\xa4ril\xc3\xa4mp\xc3\xb6tila miellet\xc3\xa4\xc3\xa4n usein k\xc3\xa4\xc3\xa4nteisesti, vaikka todellisuudessa mit\xc3\xa4 suurempi v\xc3\xa4ril\xc3\xa4mp\xc3\xb6tila, sit\xc3\xa4 kylmemm\xc3\xa4n oloiset v\xc3\xa4rit). Muuten suotimen k\xc3\xa4yt\xc3\xa4nn\xc3\xb6n vaikutus on kuten ultraviolettisuotimella._NEWLINE_Ultraviolettis\xc3\xa4teilyyn liittyvien kysymysten lis\xc3\xa4ksi suodin ei saa aikaan vaikutuksia, joita ei voisi toisintaa kuvank\xc3\xa4sittelyohjelmalla. Suotimen vaikutusten toisintaminen kuvank\xc3\xa4sittelyss\xc3\xa4 on kuitenkin helpompaa, jos alkuper\xc3\xa4inen kuva on kuvattu RAW-muotoon, jolloin kuvan v\xc3\xa4ril\xc3\xa4mp\xc3\xb6tilan valinta on yksinkertaisempaa.\n_START_SECTION_\nHarmaasuodin (ND 2, 4, 8)\n_START_PARAGRAPH_\nHarmaasuodin on v\xc3\xa4rilt\xc3\xa4\xc3\xa4n harmaa suodin, jonka tarkoituksena on v\xc3\xa4hent\xc3\xa4\xc3\xa4 filmille tai kuvakennolle p\xc3\xa4\xc3\xa4sev\xc3\xa4n valon m\xc3\xa4\xc3\xa4r\xc3\xa4\xc3\xa4. Ulkon\xc3\xa4\xc3\xb6llisesti suodin n\xc3\xa4ytt\xc3\xa4\xc3\xa4 harmaalta UV-suotimelta. _NEWLINE_Suotimen tarkoituksena on mahdollistaa oikea valotus erin\xc3\xa4isiss\xc3\xa4 erikoisemmissa kuvaustilanteissa. _NEWLINE_Mik\xc3\xa4li valokuvaaja tahtoo esimerkiksi kuvata veden rasvatyynen\xc3\xa4 tai putouksen yhten\xc3\xa4isen\xc3\xa4 vesivirtana, tarvitaan pidempi\xc3\xa4 valotusaikoja. P\xc3\xa4iv\xc3\xa4nvalossa kuvattaessa t\xc3\xa4llaiset valotusajat saavat kuvan kuitenkin tavallisesti ylivalottumaan. Ylivalottumisen est\xc3\xa4miseksi voidaan k\xc3\xa4ytt\xc3\xa4\xc3\xa4 harmaasuodinta, joka v\xc3\xa4hent\xc3\xa4\xc3\xa4 filmille tai kennolle p\xc3\xa4\xc3\xa4sev\xc3\xa4n valon m\xc3\xa4\xc3\xa4r\xc3\xa4\xc3\xa4 niin, ett\xc3\xa4 tavoiteltu vaikutelma saavutetaan kuvan ylivalottumatta. _NEWLINE_Koska valotukseen vaikuttaa paitsi valotusaika, my\xc3\xb6s k\xc3\xa4ytett\xc3\xa4v\xc3\xa4 aukko, harmaasuotimien avulla voidaan my\xc3\xb6s k\xc3\xa4ytt\xc3\xa4\xc3\xa4 suurempaa aukkoa ilman, ett\xc3\xa4 kuva ylivalottuisi. K\xc3\xa4yt\xc3\xa4nn\xc3\xb6ss\xc3\xa4 t\xc3\xa4st\xc3\xa4 on hy\xc3\xb6ty\xc3\xa4 esimerkiksi silloin, kun yksil\xc3\xb6n\xc3\xa4 ilmenev\xc3\xa4 kohde kuten henkil\xc3\xb6, tahdotaan erottaa taustastaan mahdollisimman lyhyell\xc3\xa4 syv\xc3\xa4ter\xc3\xa4vyysalueella. _NEWLINE_Harmaasuotimia valmistetaan eri vahvuuksina, joista tavallisimmat lienev\xc3\xa4t aukon (1/2), kaksi (1/4) tai kolme (1/8) vallitsevan valon m\xc3\xa4\xc3\xa4r\xc3\xa4st\xc3\xa4 filmille tai kennolle p\xc3\xa4\xc3\xa4st\xc3\xa4v\xc3\xa4t suotimet. _NEWLINE_T\xc3\xa4m\xc3\xa4n suotimen vaikuttaessa suoraan filmille tai kennolle tallennettavan kuvainformaation ominaisuuksiin, sen vaikutusten toisintaminen kuvank\xc3\xa4sittelyohjelmassa voi olla hankalaa tai mahdotonta.\n_START_SECTION_\nMurtov\xc3\xa4risuodin\n_START_PARAGRAPH_\nMurtov\xc3\xa4risuodin eli puoliv\xc3\xa4risuodin on osin v\xc3\xa4rj\xc3\xa4tty, osin v\xc3\xa4rit\xc3\xb6n suodin. Suotimen tarkoituksena on mahdollistaa valokuvan dynaamisen alueen hallinta v\xc3\xa4hent\xc3\xa4m\xc3\xa4ll\xc3\xa4 kuvan eri osien v\xc3\xa4lisi\xc3\xa4 valotuseroja. Tavallisimmin murtov\xc3\xa4risuodinta k\xc3\xa4ytet\xc3\xa4\xc3\xa4n maisemakuvauksessa v\xc3\xa4hent\xc3\xa4m\xc3\xa4\xc3\xa4n kuvan eri osissa ilmenev\xc3\xa4n valon m\xc3\xa4\xc3\xa4r\xc3\xa4n eroja siten, ett\xc3\xa4 esimerkiksi taivaalla olevat pilvet piirtyv\xc3\xa4t ylivalottumatta ja kuvan alaosassa oleva maa ei puolestaan alivalotu. _NEWLINE_T\xc3\xa4m\xc3\xa4n suotimen vaikuttaessa suoraan filmille tai kennolle tallennettavan kuvainformaation ominaisuuksiin, sen vaikutusten toisintaminen kuvank\xc3\xa4sittelyohjelmassa voi olla hankalaa tai mahdotonta.\n_START_SECTION_\nPolarisaatiosuodin\n_START_PARAGRAPH_\nPolarisaatiosuodin v\xc3\xa4hent\xc3\xa4\xc3\xa4 vedest\xc3\xa4, lasista ja muilta ei-metallisilta pinnoilta kuvaan tulevia heijastuksia. Vastaavasti suodin syvent\xc3\xa4\xc3\xa4 kuvan v\xc3\xa4ris\xc3\xa4vyj\xc3\xa4, tehden esimerkiksi taivaasta tummansinisen. Taivaan sinen syvetess\xc3\xa4 pilvet erottuvat tavanomaista valkoisempina. My\xc3\xb6s vihreill\xc3\xa4 lehdill\xc3\xa4 v\xc3\xa4ris\xc3\xa4vyjen syveneminen on huomattavaa.  _NEWLINE_Polarisaatiosuotimia on kahta p\xc3\xa4\xc3\xa4tyyppi\xc3\xa4, lineaarisia- ja py\xc3\xb6r\xc3\xb6polarisaatiosuotimia. Viimeksi mainitut ovat nykyisin k\xc3\xa4ytetympi\xc3\xa4 niiden mahdollistaessa j\xc3\xa4rjestelm\xc3\xa4kamerassa automaattisen tarkennuksen ja -valotuksen, joissa saattaa lineaarisia polarisaatiosuotimia k\xc3\xa4ytett\xc3\xa4ess\xc3\xa4 ilmet\xc3\xa4 h\xc3\xa4iri\xc3\xb6it\xc3\xa4._NEWLINE_Rakenteellisesti py\xc3\xb6r\xc3\xb6polarisaatiosuotimessa on kaksi erillist\xc3\xa4 elementti\xc3\xa4 - varsinainen suotimeen kiinnitett\xc3\xa4v\xc3\xa4 osa suotimesta ja siihen kiinnitetty k\xc3\xa4\xc3\xa4nnett\xc3\xa4v\xc3\xa4 keh\xc3\xa4, jolla polarisoinnin voimakkuutta voidaan s\xc3\xa4\xc3\xa4dell\xc3\xa4. Voimakkaimmillaan vaikutus on silloin, kun auringon valo on 90-asteen kulmassa kuvaajaan ja polarisaatio on s\xc3\xa4\xc3\xa4detty voimakkaimmilleen. _NEWLINE_Polarisaatiosuotimen haittana voidaan pit\xc3\xa4\xc3\xa4 sit\xc3\xa4, ett\xc3\xa4 se v\xc3\xa4hent\xc3\xa4\xc3\xa4 \xc3\xa4\xc3\xa4rimmill\xc3\xa4\xc3\xa4n filmille tai kennolle p\xc3\xa4\xc3\xa4sev\xc3\xa4n valon m\xc3\xa4\xc3\xa4r\xc3\xa4\xc3\xa4 kaksi aukkoa, eli valon m\xc3\xa4\xc3\xa4r\xc3\xa4 laskee nelj\xc3\xa4sosaan vallitsevan valon m\xc3\xa4\xc3\xa4r\xc3\xa4st\xc3\xa4. Toisaalta harmaasuodinta koskevassa osiossa esitetyin tavoin, t\xc3\xa4m\xc3\xa4 voi joskus olla toivottavaa. _NEWLINE_Koska suodin vaikuttaa suoraan tallennettavan kuvainformaation ominaisuuksiin, sen vaikutusten toisintaminen kuvank\xc3\xa4sittelyohjelmassa voi olla hankalaa tai mahdotonta.\n_START_SECTION_\nSuotimien suhde kuvank\xc3\xa4sittelyohjelmiin\n_START_PARAGRAPH_\nHuomioitaessa kuvank\xc3\xa4sittelyohjelmien tarjoamat mahdollisuudet muokata kuvaa j\xc3\xa4lkik\xc3\xa4teen, suotimien k\xc3\xa4ytt\xc3\xb6 saattaa vaikuttaa osin tarpeettomalta._NEWLINE_Lopullisen valokuvan kannalta vaikutuksellisimpina suotimina voitaneen pit\xc3\xa4\xc3\xa4 polarisaatio-, harmaa- ja murtov\xc3\xa4risuotimia, n\xc3\xa4iden vaikuttaessa tallennettavaan kuvaan tavalla, jota kuvank\xc3\xa4sittelyohjelmilla on \xc3\xa4\xc3\xa4rimm\xc3\xa4isen hankalaa tai mahdotonta toistaa j\xc3\xa4lkik\xc3\xa4teen. Mainituille suotimille on yhteist\xc3\xa4 se, ett\xc3\xa4 ne vaikuttavat suoraan filmille tai kennolle tallennettavaan kuvainformaatioon, polarisaatiosuotimen v\xc3\xa4hent\xc3\xa4ess\xc3\xa4 tai poistaessa ilman sellaista otetussa kuvassa olevia heijastumia ja harmaa- ja murtov\xc3\xa4risuotimien mahdollistaessa sellaisen informaation tallentamisen, joka ilman niit\xc3\xa4 j\xc3\xa4isi ylivalottuneena tallentumatta kokonaan.\n_START_SECTION_\nSuotimien edut ja haitat\n_START_PARAGRAPH_\nSuotimien tuomia etuja objektiivien suojaamisessa pidet\xc3\xa4\xc3\xa4n sin\xc3\xa4ns\xc3\xa4 kiistattomina. Selv\xc3\xa4\xc3\xa4 on, ett\xc3\xa4 esimerkiksi lian poistaminen suotimen pinnalta sis\xc3\xa4lt\xc3\xa4\xc3\xa4 v\xc3\xa4h\xc3\xa4isemm\xc3\xa4n taloudellisen riskin kuin itse objektiivin etummaisen linssielementin puhdistaminen. Mik\xc3\xa4li suodin vahingoittuu, vahinko rajoittuu suotimen arvoon, objektiivin vahingoittumisen aiheuttaessa pahimmillaan suotimen arvoon n\xc3\xa4hden moninkertaiset menetykset. _NEWLINE_Suotimien haittana voidaan pit\xc3\xa4\xc3\xa4 kuitenkin sit\xc3\xa4, ett\xc3\xa4 ne saattavat heikent\xc3\xa4\xc3\xa4 kuvanlaatua. Kuvanlaadun heikkenemisen osalta suotimen laadulla on kuitenkin keskeinen merkitys. Suositeltavana pidet\xc3\xa4\xc3\xa4n, ett\xc3\xa4 suodin vastaa laatutasoltaan v\xc3\xa4hint\xc3\xa4\xc3\xa4n objektiivin laatua. _NEWLINE_Suotimien lis\xc3\xa4tess\xc3\xa4 ylim\xc3\xa4\xc3\xa4r\xc3\xa4isi\xc3\xa4 optisia elementtej\xc3\xa4 kuvan ottamiseen, suodinta k\xc3\xa4ytett\xc3\xa4ess\xc3\xa4 vastavalosuojan k\xc3\xa4ytt\xc3\xa4mist\xc3\xa4 pidet\xc3\xa4\xc3\xa4n yleisesti erityisen perusteltuna, sill\xc3\xa4 suotimet ovat omiaan luomaan erilaisia heijastumia kuviin. _NEWLINE_Suotimien k\xc3\xa4ytt\xc3\xb6 voi my\xc3\xb6s suoraviivaistaa kuvan j\xc3\xa4lkik\xc3\xa4sittely\xc3\xa4. Toisaalta, suotimella otettu kuva ei v\xc3\xa4ltt\xc3\xa4m\xc3\xa4tt\xc3\xa4 mahdollista niin suurta j\xc3\xa4lkik\xc3\xa4sittelyvaraa, kuin ilman suodinta otettu kuva.'